কালীপুজোর আগে ফের বাংলায় বৃষ্টির পূর্বাভাস! কী বলছে হাওয়া অফিস?

ওয়েব ডেস্ক: কুয়াশামাখা হালকা শীতের ছোঁয়ায় সকাল শুরু হল। যদিও, বেলা বাড়তেই মিঠে রোদের দেখা মিলছে শহরজুড়ে। দক্ষিণ-পশ্চিম মৌসুমি বায়ু দেশ থেকে বিদায় নিতে শুরু করার সঙ্গে সঙ্গেই দেশের উত্তর-পশ্চিম দিক থেকে ঢুকতে শুরু করেছে শুকনো ও শীতল বাতাস। বিপরীতমুখী এবং বিপরীতধর্মী এই দুই ধরনের বাতাসের স্রোতের পরস্পরের ধাক্কার ফলে সপ্তাহ–শেষে অর্থাৎ কালীপুজোর মুখে বাংলার উত্তর ও দক্ষিণ মিলিয়ে ছ’টি জেলায় ফের হালকা থেকে মাঝারি বৃষ্টির সম্ভাবনা দেখা দিয়েছে।

আলিপুর আবহাওয়া অফিস জানিয়েছে, বাংলায় এই তিন ঘূর্ণাবর্তের প্রভাব সেভাবে নেই । কলকাতা সহ দক্ষিমবঙ্গের ১২টি জেলায় মোটের উপর শুকনো আবহাওয়া থাকবে। তবে, সপ্তাহান্তে উত্তরবঙ্গের ওপরের তিন জেলা দার্জিলিং, কালিম্পং ও জলপাইগুড়িতে বৃষ্টির সম্ভাবনা রয়েছে। অন্যদিকে, দক্ষিণ ২৪ পরগনা ও পূর্ব মেদিনীপুরের উপকূলবর্তী অঞ্চল ও উত্তর ২৪ পরগনার কোনও কোনও জায়গাতেও এক পশলা বৃষ্টির পূর্বাভাস রয়েছে। দক্ষিণবঙ্গের উপকূলের তিন জেলা মিলিয়ে মোট ছয় জেলায় বজ্রবিদ্যুৎ-সহ হালকা থেকে মাঝারি বৃষ্টির পূর্বাভাস জারি করেছে হাওয়া অফিস৷

আরও পড়ুন: সরকারি ও বেসরকারি বাসে অতিরিক্ত যাত্রী নিয়ে জনস্বার্থ মামলা খারিজ করল সুপ্রিম কোর্ট

আজ শুক্রবার, দিনের আকাশ প্রধানত পরিষ্কার থাকবে। সর্বোচ্চ এবং সর্বনিম্ন তাপমাত্রা যথাক্রমে ৩২ এবং ২৪ ডিগ্রির আশেপাশে ঘোরাফেরা করবে৷ যদিও, শুক্রবার বঙ্গে কোথাও বৃষ্টির সম্ভাবনা নেই । তবে আগামিকাল শনিবার ঝড়বৃষ্টি হতে পারে উত্তর ও দক্ষিণ ২৪ পরগনায় । রবিবার ওই দুই জেলার পাশাপাশি পূর্ব মেদিনীপুরেও বজ্রবিদ্যুৎ-সহ হালকা থেকে মাঝারি বৃষ্টির আশঙ্কা থাকবে । শনির পর রবিবারেও হালকা বৃষ্টির সম্ভাবনা রয়েছে কলকাতায় ।

পুজোর পর থেকে তাপমাত্রা সামান্য কমেছে দক্ষিণবঙ্গে । সর্বোচ্চ তাপমাত্রা ৩০ ডিগ্রির আশেপাশে ঘুরছে । সর্বনিম্ন তাপমাত্রা ২৫ ডিগ্রির ঘরে । পশ্চিমের জেলাগুলোতে পারদ ২৫ ডিগ্রির নিচে নেমে গিয়েছে । যদিও শীত কবে পড়বে সেই বিষয়ে স্পষ্ট করে এখনও কিছু জানায়নি হাওয়া অফিস ৷

উত্তরবঙ্গের ক্ষেত্রে, শনিবার ও রবিবার দার্জিলিং, কালিম্পং এবং জলপাইগুড়ি জেলার কিছু কিছু এলাকায় বজ্রবিদ্যুৎ-সহ ঝড়বৃষ্টি হতে পারে । সকালের দিকে কুয়াশার সম্ভাবনাও রয়েছে। সোমবার থেকে কমতে পারে তাপমাত্রা।