আর কতদিন চলবে বৃষ্টি! কী বলছে হাওয়া অফিস?

কলকাতা: অবশেষে এবছরের মত বর্ষা বিদায়ের সময় এসেছে। আবহাওয়া দফতর বলছে, আপাতত উত্তরবঙ্গে ভারী বৃষ্টির কোনও সতর্কতা নেই। দক্ষিণবঙ্গে (South Bengal Weather) অবশ্য ঝড়-বৃষ্টি চলতে পারে আরও কয়েকটা দিন। গত শনি ও রবিবার উত্তরবঙ্গের টানা বৃষ্টিতে বিপর্যস্ত পরিস্থিতি পাহাড় থেকে সমতল। তবে উত্তরবঙ্গ থেকে এবছরের মত বর্ষা বিদায় নিয়েছে বলে জানিয়েছে হাওয়া অফিস।

আলিপুর আবহাওয়া দফতর বলছে, কিছুদিন থমকে থেকেও সপ্তাহান্তে বর্ষা বিদায়ের উপযুক্ত পরিবেশ তৈরি হবে বাংলায়। তবে তার আগে দক্ষিণবঙ্গের জেলাগুলিতে আপাতত বিক্ষিপ্ত ভাবে বজ্রবিদ্যুৎ-সহ ঝড়বৃষ্টি চলতে পারে। ঝড়-বৃষ্টি হবে বুধবার পর্যন্ত। তবে স্বস্তি হল, আপাতত উত্তরবঙ্গে আর নতুন করে বৃষ্টির সম্ভাবনা নেই। তবে কলকাতা-সহ দক্ষিণবঙ্গের হাওড়া, হুগলি, উত্তর ও দক্ষিণ ২৪ পরগনা, পূর্ব ও পশ্চিম মেদিনীপুর, ঝাড়গ্রাম, নদিয়ায় বিক্ষিপ্ত বৃষ্টির সম্ভাবনা রয়েছে। বৃষ্টির পাশাপাশি দমকা ঝোড়ো হাওয়া বইতে পারে। হালকা থেকে মাঝারি বৃষ্টির সঙ্গে ঝোড়ো হাওয়ার গতিবেগ থাকতে পারে ঘণ্টায় ৩০ থেকে ৪০ কিলোমিটার।

আরও পড়ুন: বিপর্যস্ত উত্তরবঙ্গ পরিদর্শনে মুখ্যমন্ত্রী, করলেন বড় ঘোষণা

বুধবার কলকাতা সহ দক্ষিণবঙ্গের হাওড়া, হুগলি, উত্তর ও দক্ষিণ ২৪ পরগনা, পূর্ব ও পশ্চিম মেদিনীপুর, ঝাড়গ্রাম, নদিয়ায় অধিক ঝড়-বৃষ্টির সম্ভাবনায় হলুদ সতর্কতা জারি রয়েছে। তবে জেলার সর্বত্র ঝড়বৃষ্টি হবে না। বিক্ষিপ্তভাবে ঝড়-বৃষ্টির সম্ভাবনা রয়েছে। বৃহস্পতিবার থেকে বৃষ্টির দাপট আরও কমে যাবে। তবে রবিবার পর্যন্ত হালকা কখনও মাঝারি বৃষ্টি হতে পারে। কলকাতাতে বৃহস্পতিবার পর্যন্ত বজ্রবিদ্যুৎ সহ বৃষ্টির সম্ভাবনা থাকবে। আকাশ মেঘলা থেকে আংশিক মেঘলা থাকতে পারে। হালকা থেকে মাঝারি বিক্ষিপ্ত বৃষ্টি হলেও বাতাসে প্রচুর পরিমাণে জলীয় বাষ্প থাকায় আদ্রতাজনিত অস্বস্তি ভোগাবে।