দশমীতে শহরজুড়ে বিক্ষিপ্ত বৃষ্টি, কী বলছে আবহাওয়া দফতর?

কলকাতা: পুজোর শেষ লগ্নে দুর্যোগ রাজ্যে। বাপের বাড়ি ছেড়ে ফের কৈলাসে গমন মায়ের। মায়ের আগমনের পর থেকে আবহাওয়া দফতরের পূর্বাভাস থাকলেও বৃষ্টি হয় নি। ভ্যাপসা গরম থাকলেও সকাল থেকে রোদ ঝলমলে ছিল বঙ্গের আকাশ। নবমীর রাত পর্যন্ত বৃষ্টি মাথায় নিয়ে প্যান্ডেল হপিং করতে হয়নি বঙ্গবাসীকে । যদিও, দশমী অর্থ্যাৎ বৃহস্পতিবার ভোর থেকেই বিক্ষিপ্ত বৃষ্টি শুরু হয়েছে।

দশমীতে কলকাতায় ভারী বৃষ্টির পূর্বাভাস রয়েছে। দক্ষিণ ২৪ পরগনা, পূর্ব মেদিনীপুর ও পশ্চিম মেদিনীপুরে ঝড় ও বৃষ্টির সম্ভাবনা বেশি। এই তিন জেলায় অতি ভারী বৃষ্টির কমলা সতর্কতা রয়েছে। কলকাতা ও হাওড়া জেলায় ভারী বৃষ্টির কমলা সতর্কতা জারি করা হয়েছে। উত্তর ২৪ পরগনা, হুগলি, পূর্ব বর্ধমান, ঝাড়গ্রাম, বাঁকুড়া এবং পুরুলিয়া জেলাতেও ভারী বৃষ্টির আশঙ্কা। সেই সঙ্গে ৫০ কিলোমিটার বেগে ঝোড়ো হাওয়া বইতে পারে দক্ষিণ ২৪ পরগনা ও পূর্ব মেদিনীপুরের মতো উপকূলবর্তী জেলাগুলিতে।

আরও পড়ুন: দশমীতে ভারীবৃষ্টির পূর্বাভাস, ‘অভিজ্ঞতা’ কাজে লাগাবেন, জানালেন ফিরহাদ

দশমীতে ভারী বৃষ্টিপাত হতে পারে কলকাতা, হওড়া, পশ্চিম মেদিনীপুর, পূর্ব বর্ধমান, বীরভূম, মুর্শিদাবাদ, নদিয়ায়। আর অতিভারী বৃষ্টি হতে পারে হুগলি, উত্তর ২৪ পরগনা, দক্ষিণ ২৪ পরগনা, পূর্ব মেদিনীপুরে। এছাড়া দক্ষিণবঙ্গের বাকি জেলাগুলিতে হালকা থেকে মাঝারি বৃষ্টি হতে পারে বলে জানা গিয়েছে।

আলিপুর আবহাওয়া দফতর জানিয়েছে, বঙ্গোপসাগরে শক্তি বাড়িয়ে নিম্নচাপ নবমীর বিকেলে গভীর নিম্নচাপে পরিণত হয়েছে। তা অতি গভীর নিম্নচাপে পরিণত হতে চলেছে। যা দক্ষিণ ওড়িশার স্থলভাগে প্রবেশ করবে। যদিও, পুজোর মধ্যে বৃষ্টি না হওয়ায় মুখে হাসি ধরে রেখে ছিলেন দর্শনার্থীরা। তবে, মায়ের বিদায় বেলায় বিষাদের সুর বাজছে। আর সেইদিনই ভোর থেকে শহরজুড়ে বৃষ্টি শুরু। বিক্ষিপ্ত বৃষ্টি শুরু হয়েছে শহর কলকাতাতেও।