বর্ষা বিদায় হতেই বঙ্গজুড়ে শীতের আমেজ, কী বলছে হাওয়া অফিস?

কলকাতা: এখন ভোরের সকাল মানেই ভীষণ মনোরম। হালকা শীতের ছোঁয়ায় (winter mood) অজান্তেই ভালো হচ্ছে মন। কোথাও কোথাও কুয়াশা – রও দেখা মিলছে। তবে পুরোপুরি শীতের দেখা মেলেনি। যদিও, বাংলা জুড়ে টানা বৃষ্টি আর কত ফাটা রোদ থেকে আপাতত নিস্তার এমনটাই জানাচ্ছে আলিপুর আবহাওয়া দফতর।

বর্ষায় ইতিমধ্যেই বিদায় নিয়েছে পশ্চিমবঙ্গ থেকে। আগামী এক সপ্তাহ প্রধানত শুষ্ক আবহাওয়া থাকবে দুই বঙ্গে। আগামী পাঁচ দিন বাংলায় বৃষ্টির কোন সম্ভাবনা নেই। জানিয়ে দিল আলিপুর আবহাওয়া দফতর। মূলত পরিষ্কার থাকবে আকাশ। কোনো কোনো জেলায় কিছুক্ষণের জন্য আংশিক মেঘলা আকাশ হতে পারে। কলকাতা ও সংলগ্ন জেলাগুলিতে সর্বনিম্ন তাপমাত্রা ২৩ থেকে ২৪ ডিগ্রি সেলসিয়াসের কাছাকাছি থাকবে। সর্বোচ্চ তাপমাত্রা ৩২ থেকে ৩৩ ডিগ্রি সেলসিয়াস।

আরও পড়ুন: দুর্গাপুরের বিচার চেয়ে ‘আবার রাত দখল’ এর ডাক অভয়া মঞ্চে

বর্ষা বিদায়ে এবার বাংলায় আবহাওয়া বদল। দক্ষিণ-পশ্চিম মৌসুমি বায়ু সরে সেই স্থান দখল করবে উত্তর ও উত্তর-পশ্চিমের শীতল হাওয়া। যদিও এখনও বাতাসে জলীয় বাষ্প থাকায় তাপমাত্রা খুব একটা নামছে না বলেই জানাল আলিপুর। পশ্চিমের জেলাগুলিতে তাপমাত্রা আরও দুই থেকে তিন ডিগ্রি সেলসিয়াস কম থাকবে বলে জানিয়ে দিল আবহাওয়া দফতর। ২০ ডিগ্রির কাছাকাছি তাপমাত্রা থাকতে পারে বাঁকুড়া, পুরুলিয়া, বীরভূম এবং পশ্চিম বর্ধমান জেলার কিছু অংশে।

কলকাতায় ২৩ থেকে ২৪ ডিগ্রি সেলসিয়াস এবং পশ্চিমের জেলায় আরো দু-তিন ডিগ্রি কমতে পারে। তবে কলকাতায় ১৫ ডিগ্রি সেলসিয়াস এর আশপাশে না হলে শীতের আমেজ আসবেনা। তবে ডিসেম্বর এর আগে কলকাতায় শীতের সম্ভাবনা কম।