শনিতে ভারী থেকে অতি ভারী বৃষ্টি! তোলপাড় জেলায় জেলায়, কতদিন চলবে দুর্যোগ?

কলকাতা: এবছর পুজো প্রায় বৃষ্টিতে বৃষ্টিতে কাটল। নবমীর রাত থেকে আবার কোথাও দশমীর সকাল থেকে শুরু হয়েছে বৃষ্টি। তারপর থেকে আকাশের মুখ ভার। এরইমধ্যে শক্তি ঘূর্ণিঝড়ের পূর্বাভাস দিয়েছিল হাওয়া অফিস। তবে এখনই বৃষ্টি থেকে রেহাই নেই বঙ্গবাসীর। এমনটাই বলছে হাওয়া অফিস।

আলিপুর আবহাওয়া দফতর সূত্রে খবর, শক্তি হারিয়ে নিম্নচাপ বঙ্গোপসাগর থেকে ওড়িশা উপকূলের দিকে প্রবেশ করেছে। যার ফলে আগামী কয়েক দিন দক্ষিণবঙ্গে বিক্ষিপ্ত বৃষ্টির আশঙ্কা থাকলেও উত্তরবঙ্গে ভারী বৃষ্টিপাতের পূর্বাভাস রয়েছে। রবিবার পর্যন্ত বাংলায় বৃষ্টি হবে বলে সতর্কতা জারি করেছে আলিপুর আবহাওয়া দফতর। নিম্নচাপের জন্য উত্তরবঙ্গে জলপাইগুড়ি, আলিপুরদুয়ার জেলায় দুর্যোগ বাড়ার আশঙ্কা রয়েছে। দার্জিলিং, জলপাইগুড়িতে ভারী বৃষ্টি হবে বলে জানিয়েছে হাওয়া অফিস।। ২০০মিলিমিটার পর্যন্ত বৃষ্টি হওয়ার পূর্বাভাস জারি করেছে আলিপুর আবহাওয়া দফতরের।

আরও পড়ুন: জল ছাড়ছে ডিভিসি, ক্ষুব্ধ মমতা! বিশেষ নির্দেশিকা জারি নবান্নর তরফে

হাওয়া অফিস সূত্রে খবর, উত্তর-পশ্চিম এবং সংলগ্ন পশ্চিম-মধ্য বঙ্গোপসাগরে যে গভীর নিম্নচাপটি ছিল, বৃহস্পতিবার বিকেলেই তা গোপালপুরের কাছে ওড়িশার উপকূল দিয়ে স্থলভাগে প্রবেশ করেছে। সেই সময়ে তার গতি ছিল ঘণ্টায় ১৭ কিলোমিটার। এর প্রভাবে ওড়িশার উপকূলে ঘণ্টায় ৫৫ থেকে ৬৫ কিলোমিটার বেগে ঝড় বয়েছে। কোথাও কোথাও দমকা হাওয়ার বেগ পৌঁছে গিয়েছিল ৭৫ কিলোমিটার পর্যন্তও। শুক্রবার সকালে নিম্নচাপ কিছুটা শক্তি হারিয়েছে। এখনও তা ওড়িশা-ছত্তিশগড়ের কাছে অবস্থান করছে।

কলকাতা-সহ সংলগ্ন এলাকায় বজ্রবিদ্যুৎ-সহ বৃষ্টি হতে পারে রবিবার পর্যন্ত। রবিবার পুজো কার্নিভালের দিন দক্ষিণবঙ্গের প্রায় সব জেলাতেই বিক্ষিপ্তভাবে বজ্রবিদ্যুৎ-সহ বৃষ্টির সম্ভাবনা। এরপর সোমবার বজ্রবিদ্যুৎ-সহ বৃষ্টি হতে পারে বীরভূম, মুর্শিদাবাদ, নদিয়া ও দুই ২৪ পরগনায়। সোমে বীরভূম, মুর্শিদাবাদ, নদিয়া, উত্তর ও দক্ষিণ ২৪ পরগনায় ঝোড়ো হাওয়াসহ বজ্রঝড়ের সম্ভাবনা রয়েছে। রবিবার পর্যন্ত দক্ষিণবঙ্গের জেলাগুলিতে বৃষ্টির সঙ্গে ঝোড়ো বাতাস বইতে পারে। ঘণ্টায় ৩০ থেকে ৪০ কিলোমিটার বেগে ঝোড়ো হাওয়া বয় যেত পারে কোথাও কোথাও।

অন্যদিকে, নিম্নচাপের কারণে সমুদ্র উত্তাল থাকবে। সেই কারণে মৎস্যজীবীদের সমুদ্রে যাওয়ার উপরে নিষেধাজ্ঞা জারি করেছে হাওয়া অফিস। মৎস্যজীবীদের জন্য লাল সতর্কতা জারি করা হয়েছে আবহাওয়া দপ্তর তরফে।